ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1991 σχετικά με το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών (1992-1996) που υπέβαλε η Πορτογαλία στο πλαίσιο του κανονισμού (ΕΟΚ) αριθ. 4028/86 (Το κείμενο στην πορτογαλική γλώσσα είναι το μόνο αυθεντικό) (92/73/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με κοινοτικές ενέργειες για τη βελτίωση και τη προσαρμογή των διαρθρώσεων του τομέα της αλιείας και της υδατοκαλλιέργειας (1), όπως τροποποιήθηκε τελευταία από τον κανονισμό (ΕΟΚ) αριθ. 3944/90 (2), και ιδίως τα άρθρα 2 και 4,

Εκτιμώντας:

ότι οι διαρθρωτικές πολιτικές που εφαρμόζονται από την Κοινότητα στον τομέα της υδατοκαλλιέργειας πρέπει να εξασφαλίζουν στόχους ανάπτυξης συμβιβάσιμους με το σύνολο των κοινοτικών πολιτικών και να συμβάλλουν στη δημιουργία του κοινού οικονομικού χώρου-

ότι οι εν λόγω στόχοι πρέπει να συμβάλλουν στην επίτευξη μιας μεγαλύτερης οικονομικής και κοινωνικής συνοχής, επιτρέποντας ταυτόχρονα να λειτουργήσουν οι κανόνες της αγοράς-

ότι είναι πιο σημαντικό να δημιουργηθούν οι κατάλληλες συνθήκες για την ανάπτυξη από το να περιορίζεται κανείς σε συγκεκριμένες δράσεις-

ότι πρέπει να εξασφαλισθεί, σε γενικό και ενιαίο πλαίσιο, ο συντονισμός των παρεμβάσεων των διαρθρωτικών οργάνων τόσο σε κοινοτικό επίπεδο όσο και σε επίπεδο κρατών μελών-

ότι υπάρχει αλληλοεξάρτηση μεταξύ της υδατοκαλλιέργειας και του φυσικού περιβάλλοντος στο οποίο αναπτύσσεται η τελευταία και ότι η υδατοκαλλιέργεια μπορεί, υπό ορισμένες συνθήκες, να έχει άλλοτε θετικό και άλλοτε αρνητικό αντίκτυπο στο περιβάλλον-

ότι οι οδηγίες του Συμβουλίου 91/67/ΕΟΚ (3), 91/492/ΕΟΚ (4) και 91/493/ΕΟΚ (5) εναρμονίζουν τους κανόνες οι οποίοι εφαρμόζονται στις υδατοκαλλιέργειες σχετικά με την υγεία των ζώων και τη δημόσια υγεία-

ότι οι περιορισμοί που επιβάλλονται από το χώρο, και κυρίως ο έντονος ανταγωνισμός για την εκμετάλλευση των ακτών αποτελούν έναν απ' τους μεγαλύτερους περιορισμούς στην ανάπτυξη της υδατοκαλλιέργειας και, ως εκ τούτου, είναι αναγκαίο να προωθηθεί μια πολιτική καθορισμού των χώρων υδατοκαλλιέργειας οι οποίοι ευνοούν την ανάπτυξη αυτής της δραστηριότητας, που θα είναι εναρμονισμένη με το τοπίο καθώς και τις πρωτοβουλίες εξυγίανσης των ακτών-

ότι το μέλλον της υδατοκαλλιέργειας βασίζεται επίσης στην ικανότητα του κλάδου να διαφοροποιεί την παραγωγή, μέσω της εκμετάλλευσης πειραματικών υδατοκαλλιεργειών και προτύπων σχεδίων που είναι αποτέλεσμα ερευνητικών εργασιών-

ότι η κυβέρνηση της Πορτογαλίας διαβίβασε στην Επιτροπή, στις 30 Απριλίου 1991, πολυετές πρόγραμμα προσανατολισμού για την υδατοκαλλιέργεια και τη διευθέτηση των προστατευομένων θαλασσίων ζωνών, ονομαζόμενο κατωτέρω "το πρόγραμμα"- ότι, στις 29 Οκτωβρίου 1991, ανακοίνωσε τις τελευταίες συμπληρωματικές πληροφορίες σχετικά με το πρόγραμμα αυτό-

ότι το πρόγραμμα αποσκοπεί στην ποσοτική και ποιοτική επέκταση της παραγωγής των παραδοσιακών και νέων ειδών υδατοκαλλιέργειας τόσο της θαλάσσιας όσο και της υδατοκαλλιέργειας γλυκέων υδάτων, καθώς και στη διευθέτηση των προστατευομένων θαλασσίων ζωνών- ότι οι επενδύσεις της τάξεως των 193 εκατομμυρίων Ecu κρίνονται αναγκαίες από το κράτος μέλος για την υλοποίηση του προγράμματος αυτού- ότι η έγκριση του πολυετούς προγράμματος προσανατολισμού δεν προεικάζει μια μετέπειτα επιλογή των ατομικών επενδυτικών σχεδίων-

ότι το πρόγραμμα αφορά το σύνολο των διαρθρωτικών πολιτικών που εφαρμόζονται στον τομέα της υδατοκαλλιέργειας του ενδιαφερόμενου κράτους μέλους-

ότι ο τομέας της υδατοκαλλιέργειας αναπτύσσεται σ' ένα εμπορικό πλαίσιο το οποίο χαρακτηρίζεται από εντατικοποίηση του διεθνούς ανταγωνισμού και ότι η εξέλιξη της αγοράς των ειδών υδατοκαλλιέργειας θα μπορούσε να έχει ως συνέπεια την τροποποίηση των στόχων παραγωγής ορισμένων ειδών-

ότι πρέπει να υπάρχει δυνατότητα χρησιμοποίησης ενός ελαστικού προγραμματισμού που θα βασίζεται στη διαρκή παρακολούθηση της εξέλιξης των συντελεστών παραγωγής και των όρων της αγοράς- ότι, επομένως, κρίνεται αναγκαία η προσεκτική παρακολούθηση αυτού του προγράμματος και ότι η εν λόγω παρακολούθηση θα είναι δυνατή μόνον εάν θα βασίζεται σε αξιόπιστα στατιστικά δεδομένα που θα δημοσιεύονται κατά περιόδους που θα καλύπτουν το εθνικό έδαφος στο σύνολό του-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής για τις Διαρθρώσεις της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πολυετές πρόγραμμα προσανατολισμού για την υδατοκαλλιέργεια και τη διευθέτηση των προστατευομένων θαλασσίων ζωνών (1992-1996) που διαβίβασε η κυβέρνηση της Πορτογαλίας στις 30 Απριλίου 1991 και συμπληρώθηκε τελευταία στις 29 Οκτωβρίου 1991, και του οποίου τα ουσιαστικά στοιχεία αναφέρονται στο παράρτημα της παρούσας απόφασης, εγκρίνεται υπό τους όρους της παρούσας απόφασης.

Άρθρο 2

1. Ο προγραμματισμός των μέτρων ανάπτυξης και ορθολογικοποίησης της υδατοκαλλιεργητικής παραγωγής που αναταποκρίνονται στις επενδύσεις που προβλέπονται στο παράρτημα της παρούσας απόφασης πρέπει να τηρεί τις προτεραιότητες που καθορίζονται από τους διάφορους κανονισμούς, οι οποίοι διέπουν τις κοινοτικές διαρθρωτικές πολιτικές.

2. Κατά την εφαρμογή του προγράμματος πρέπει να δοθεί ιδιαίτερη προσοχή στην αλληλοεξάρτηση μεταξύ της ανάπτυξης του τομέα της υδατοκαλλιέργειας και του περιβάλλοντος καθώς και στους υγειονομικούς όρους των εκτροφών και των προϊόντων τους.

3. Προτεραιότητα θα δοθεί στα επενδυτικά σχέδια για τα οποία το κράτος μέλος παραχωρεί το κατάλληλο ρυθμιστικό πλαίσιο ανάπτυξης της υδατοκαλλιέργειας και των προστατευομένων θαλάσσιων ζωνών.

4. Προτεραιότητα θα δοθεί στα σχέδια που εισάγουν καινοτομίες, βασίζονται σε επαρκείς ερευνητικές εργασίες και εξασφαλίζουν έγκαιρα τη διαφοροποίηση της παραγωγής.

5. Οι στόχοι του προγράμματος όσον αφορά την παραγωγή πρέπει να επαληθεύονται τακτικά και να τροποποιούνται, ενδεχομένως, σε συνάρτηση με την εξέλιξη της αγοράς των αλιευτικών προϊόντων και των προϊόντων υδατοκαλλιέργειας.

Άρθρο 3

Εάν κρίνεται αναγκαίο και σε περίπτωση που διαπιστωθεί ότι δεν έχουν πληρωθεί οι όροι στους οποίους υπόκειται η έγκριση του προγράμματος, η Επιτροπή διαβιβάζει σχετικά ανακοίνωση στο κράτος μέλος εντός προθεσμίας έξι μηνών από την 1η Απριλίου κάθε έτους, είτε βάσει της ανάλυσης των περιοδικών συνοπτικών εκθέσεων που προβλέπονται στο άρθρο 5 του κανονισμού (ΕΟΚ) αριθ. 4028/86 είτε και χωρίς τις τελευταίες.

Άρθρο 4

Η Επιτροπή υπενθυμίζει ότι οι προβλέψεις επενδύσεων που περιέχονται στο παρόν πρόγραμμα δεν προδικάζουν ενδεχόμενες χρηματοδοτικές συνδρομές εκ μέρους της Κοινότητας.

Άρθρο 5

Η παρούσα απόφαση απευθύνεται στη Δημοκρατία της Πορτογαλίας. Βρυξέλλες, 20 Δεκεμβρίου 1991. Για την Επιτροπή

Manuel MARIN

Αντιπρόεδρος

(1) ΕΕ αριθ. L 376 της 31. 12. 1986, σ. 7. (2) ΕΕ αριθ. L 380 της 31. 12. 1990, σ. 1. (3) ΕΕ αριθ. L 46 της 19. 2. 1991, σ. 1. (4) ΕΕ αριθ. L 268 της 24. 9. 1991, σ. 1. (5) ΕΕ αριθ. L 268 της 24. 9. 1991, σ. 15.

ΠΑΡΑΡΤΗΜΑ

ΠΟΛΥΕΤΕΣ ΠΡΟΓΡΑΜΜΑ ΠΡΟΣΑΝΑΤΟΛΙΣΜΟΥ ΓΙΑ ΤΗΝ ΥΔΑΤΟΚΑΛΛΙΕΡΓΕΙΑ - ΠΟΡΤΟΓΑΛΙΑ

Κύριοι κλάδοι

Παραδοσιακά: αχιβάδες, πέστροφες, χέλια.

Επανέναρξη ιχθυοκαλλιέργειας: στρείδια (Crassostrea angulata).

Σε ανάπτυξη: κυρίως, τσιπούρα, μύδια, λαυράκι, καλκάνι, κέφαλος.

Περιοχές/χώροι

Ζώνες λιμνοθαλασσών και εκβολών (κατά μήκος των ακτών). Άλλες παράκτιες ζώνες.

Υδατοκαλλιέργεια γλυκού ύδατος (εντός της χώρας και της Madeira).

Χώροι που προορίζονται για την υδατοκαλλιέργεια, κυρίως στο νότιο μέρος της χώρας.

Περιβάλλον

Εγκατάσταση δικτύων εξυγίανσης των εκβολών και των ζωνών με λιμνοθάλασσες (FEDER).

Συστηματικός έλεγχος των συνοδευτικών υγειονομικών μέτρων για την εγκατάσταση των εντατικών και ημιεντατικών συστημάτων.

Έρευνα

Βελτίωση των τεχνικών μεθόδων εκτροφής.

Η αλληλοεπίδραση μεταξύ της υδατοκαλλιέργειας και του περιβάλλοντος αναλύεται με μελέτες γύρω από τον αντίκτυπο της μιας επί του άλλου. Κατασκευή πολλών μονάδων πρωτύπων σχεδίων.

Παθολογία

Πρόληψη των ασθενειών (κυρίως για τις αχιβάδες).

Επενδύσεις υποδομής (συστήματα κυκλοφορίας του νερού, ανάκτηση των υπολλειμμάτων, ανασύσταση των πληθυσμών με υγιές σπέρμα).

Κανονιστικές διατάξεις/χρηματοδότηση των επενδύσεων

Συνολικό ποσό της επένδυσης για το πρόγραμμα 1992 - 1996: 187 εκατομμύρια Ecu.

Αγορά

Πολιτική προώθηση της προσφοράς γιατί η τοπική αγορά δεν εφοδιάζεται επαρκώς με ψάρια ποιότητας (το μεγαλύτερο τμήμα προορίζεται για εξαγωγή). Αυτό θα μπορούσε να συμβάλλει στη μείωση του πληθωρισμού.

Προτεραιότητες/στόχοι

Ο κεντρικός στόχος είναι η ποιοτική και ποσοτική βελτίωση της παραγωγής υδατοκαλλιέργειας, επί ξηράς ή επί ανοικτής θαλάσσης, κυρίως με τη βοήθεια των εξής:

- τη διευθέτηση των ζωνών που είναι κατάλληλες για την υδατοκαλλιέργεια,

- την αύξηση των συλλογικών διαρθρωτικών επενδύσεων,

- την ενθάρρυνση των επενδύσεων που χρησιμοποιούν νέες τεχνολογίες παραγωγής (όπως π.χ. επί ανοικτής θαλάσσσης),

- την ανάκτηση των εγκαταλελειμένων ζωνών με ολοκληρωμένα προγράμματα,

- την επαγγελματική κατάρτιση των ατόμων που ασχολούνται με την υδατοκαλλιέργεια με στόχο τη μεγαλύτερη τεχνική και οικονομική βιωσιμότητα των εκμεταλλεύσεων,

- την ανάπτυξη μονάδων παραγωγής στο στάδιο της προπάχυνσης των ψαριών και των νεαρών μαλακίων (αχιβάδες κυρίως),

- τη βελτίωση και επέκταση των ημιεντατικών και εντατικών συστημάτων παραγωγής,

- τον έλεγχο, θεραπεία και πρόληψη των ασθενειών.

ΠΟΛΥΕΤΕΣ ΠΡΟΓΡΑΜΜΑ ΠΡΟΣΑΝΑΤΟΛΙΣΜΟΥ ΓΙΑ ΤΙΣ ΠΡΟΣΤΑΤΕΥΟΜΕΝΕΣ ΘΑΛΑΣΣΙΕΣ ΖΩΝΕΣ - ΠΟΡΤΟΓΑΛΙΑ

Περιοχές/χώροι

Κατά μήκος όλων των ακτών της Πορτογαλίας.

Περιβάλλον

Εκτίμηση του αντίκτυπου που έχουν οι τεχνητοί ύφαλοι στην ακτή της Algarve.

Κανονιστικές διατάξεις/χρηματοδότηση των επενδύσεων

Εγκατάσταση πολλών τεχνητών υφάλων για συνολική, προσωρινά υπολογιζόμενη, επένδυση 5,7 εκατομμυρίων Ecu.